Den ottende udgave af Naturmødet i Hirtshals er i gang – og denne gang i usædvanligt godt vejr. Der er undtagelsesvis nærmest ikke en vind, der rør sig i den nordjyske fiskerby. Et faktum som også blev bemærket ved åbningen af Naturmødet af statsminister Mette Frederiksen. -	Velkommen til Naturmødet og en fantastisk smuk og ikke helt almindelig vindstille dag her i Hirtshals, lød det fra Mette Frederiksen. Kvaliteten er vigtigst Traditionelt kommer der omkring 30.000 gæster forbi Hirtshals i løbet af de tre dage, der for alvor sættes fokus på natur i alle afskygninger. Der er omkring 80 stande med alt fra gode idéer til den vilde have derhjemme til vandspareplaner, kystsikring og ulven i Danmark. Med vindstille vejr og høj sol kommer Hjørrings borgmester, Søren Smalbro (V) med et forsigtigt bud på, at Naturmødet kan slå publikumsrekord. -	Det er ikke målet i sig selv, at der kommer flere end 30.000. Det vigtige er, at vi sikrer en kvalitet i Naturmødet, og det gør vi – men lur mig med den vejrudsigt om ikke vi ser ind i en rekord, og det ville være helt fantastisk, siger Søren Smalbro. Naturmødet begyndte torsdag eftermiddag og fortsætter frem til og med lørdag.

Referat:
De høje temperaturer og det vindstille vejr i disse dage gør, at man i Hirtshals håber og tror på at kunne slå publikumsrekord.